作者:翁承贊
標題:柳
內容:斜拂中橋遠映樓，翠光駘蕩曉煙收。洛陽才子多情思，橫把金鞭約馬頭。高出營門遠出牆，朱闌門閉綠成行。將軍宴罷東風急，閑襯旌旗簇畫堂。彭澤先生酒滿船，五株栽向九江邊。長條細葉無窮盡，管領春風不計年。煬帝東遊意緒多，宮娃眉翠兩相和。一聲水調春風暮，千里交陰鎖汴河。纏繞春情卒未休，秦娥蕭史兩相求。玉句闌內朱簾卷，瑟瑟絲籠十二樓。